CELEX: 32014D0748
Language: lv
Date: 2014-10-28 00:00:00
Title: Komisijas Lēmums (2014. gada 28. oktobris) par pasākumu, ar kuru Vācija saskaņā ar Padomes Direktīvas 89/686/EEK 7. pantu aizliedz laist tirgū FHA, FHB un FSmS tipa ugunsdzēsēju drošības siksnas (izziņots ar dokumenta numuru C(2014) 7757)

30.10.2014   
               
               
                  LV
               
               
                  Eiropas Savienības Oficiālais Vēstnesis
               
               
                  L 309/35
               
            
         KOMISIJAS LĒMUMS
         (2014. gada 28. oktobris)
         par pasākumu, ar kuru Vācija saskaņā ar Padomes Direktīvas 89/686/EEK 7. pantu aizliedz laist tirgū FHA, FHB un FSmS tipa ugunsdzēsēju drošības siksnas
         
            
               (izziņots ar dokumenta numuru C(2014) 7757)
            
         
         
            (2014/748/ES)
         
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1989. gada 21. decembra Direktīvu 89/686/EEK par dalībvalstu tiesību aktu tuvināšanu attiecībā uz individuālajiem aizsardzības līdzekļiem (1) un jo īpaši tās 7. pantu,
         tā kā:
         
                     (1)
                  
                  
                     Vācijas iestādes 2013. gada augustā paziņoja Komisijai par pasākumu, ar ko aizliedza laist tirgū FHA, FHB un FSmS tipa ugunsdzēsēju drošības siksnas, kuras ražo uzņēmums Dietrich&Co. GmbH, Rossauer Strasse 49a, 09661 Rossau, OT Seifersbach (Vācija). Uz šiem izstrādājumiem bija EK marķējums saskaņā ar Direktīvu 89/686/EEK, jo tie bija testēti un bija pārbaudīta to atbilstība tipam atbilstīgi saskaņotajam standartam EN 358:1999 “Individuālie aizsardzības līdzekļi ar funkciju fiksēt darba pozīciju un novērst kritienus no augstuma: drošības siksnas, kas paredzētas darba pozīcijas fiksēšanai, un štropes, kas paredzētas darba pozīcijas fiksēšanai”.
                  
               
                     (2)
                  
                  
                     Ugunsdzēsēju drošības siksnas ir individuālie aizsardzības līdzekļi (IAL), kas klasificēti III sertificēšanas kategorijā. Šāda veida individuālajiem aizsardzības līdzekļiem, kas paredzēti, lai aizsargātu pret nāvējošiem apdraudējumiem vai nopietniem un neatgriezeniskiem riskiem veselībai, kuru tiešo ietekmi, pēc ražotāja domām, lietotāji savlaicīgi nevarēs apzināties, ir jāveic EK tipa apstiprinājuma pārbaude un jāīsteno EK kvalitātes kontroles sistēma, ko pēc ražotāja pasūtījuma īsteno pilnvarotā iestāde.
                  
               
                     (3)
                  
                  
                     Vācijas iestāžu veiktajā revīzijā iepriekšminētajam ražotājam piederošajā ražotnē atklājās, ka attiecībā uz FHA, FHB un FSmS tipa ugunsdzēsēju drošības siksnām uzrādītie tipa apstiprinājuma sertifikāti nebija derīgi, jo ir aizstāta daļa no aprīkojuma, proti, siksnu materiāls, bet EK tipa apstiprinājuma pārbaude attiecās vienīgi uz elementiem, kas tika iesniegti testēšanai. Tādējādi netika ievērotas šādas Direktīvas 89/686/EEK prasības:
                     
                                 —
                              
                              
                                 8. panta 2. punkts (EK tipa pārbaude): izstrādājumi nebija identiski tiem paraugiem, kam tika veikta EK tipa pārbaude,
                              
                           
                                 —
                              
                              
                                 12. pants (EK deklarācija par atbilstību): deklarācija par atbilstību nebija derīga, jo tajā bija atsauce uz kvalitātes kontroles sistēmu saskaņā ar 11. pantu, kas faktiski netika īstenota,
                              
                           
                                 —
                              
                              
                                 13. panta 1. punkts (EK marķējums): tika nelikumīgi lietots pilnvarotās iestādes identifikācijas numurs DEKRA EXAM (NB 0158), jo netika īstenota kvalitātes kontroles sistēma.
                              
                           
               
                     (4)
                  
                  
                     Turklāt FHB tipa ugunsdzēsēju drošības siksnas neatbilda saskaņotā standarta EN 358:1999 4.2.1. panta prasībām attiecībā uz statisko izturību un tādējādi arī Direktīvas 89/686/EEK II pielikumā noteiktajai veselības un drošības pamatprasībai 1.3.2. “Masa un projektētā izturība”. Statiskā izturība uzņēmuma Dietrich&Co. GmbH ražotajām ugunsdzēsēju drošības siksnām bija robežās no 7,2 kN līdz 9,4 kN, taču standartā noteikts, ka tai jābūt vismaz 15 kN.
                  
               
                     (5)
                  
                  
                     Komisija nosūtīja vēstuli ražotājam, ar kuru aicināja viņu paziņot savus apsvērumus par Vācijas iestāžu pieņemtajiem pasākumiem.
                  
               
                     (6)
                  
                  
                     Vācijas 2013. gada 22. oktobrī iestādes informēja Komisiju par pasākuma rezultātiem. Balstoties uz ražotāja iesniegtajiem dokumentiem, Vācijas iestādes secināja, ka Direktīvas 89/686/EEK prasības nav izpildītas tikai attiecībā uz 2011. un 2012. gada produkciju. Ražotājs ir veicis koriģējošus pasākumus, un kopš 2013. gada sākuma ražojumi atbilst minētajai direktīvai. Ražotājs Dietrich & Co brīvprātīgi atsauca šādas FHB tipa ugunsdzēsēju drošības siksnas:
                     
                                 —
                              
                              
                                 2011. gadā ražotas siksnas ar sērijas numuriem 0439 līdz 0738,
                              
                           
                                 —
                              
                              
                                 2012. gadā ražotas siksnas ar sērijas numuriem 0739 līdz 1078.
                              
                           
               
                     (7)
                  
                  
                     Ņemot vērā pieejamo dokumentāciju, izteiktos komentārus un iesaistīto personu veiktās darbības, Komisija uzskata, ka 2011. un 2012. gadā ražotās FHA, FHB un FSmS tipa ugunsdzēsēju drošības siksnas neatbilda saskaņotā standarta EN 358:1999 4.2.1. panta prasībām, kuras atsaucas uz Direktīvas 89/686/EEK II pielikumā noteikto veselības un drošības pamatprasību 1.3.2. “Masa un projektētā izturība”. Ražotājs, ņemot vērā Vācijas iestāžu prasību, jau ir veicis visus vajadzīgos pasākumus, lai izņemtu no tirgus visus neatbilstošos ražojumus un labotu nepilnības attiecībā uz Direktīvas 89/686/EEK prasību izpildi,
                  
               IR PIEŅĒMUSI ŠO LĒMUMU.
         
            1. pants
            Vācijas iestāžu pieņemtais pasākums, ar ko aizliedz laist tirgū uzņēmuma Dietrich&Co. GmbH ražotās FHA, FHB un FSmS tipa ugunsdzēsēju drošības siksnas, ir pamatots.
         
         
            2. pants
            Šis lēmums attiecas uz tikai uz 2011. un 2012. gadā ražotajiem izstrādājumiem.
         
         
            3. pants
            Šis lēmums ir adresēts dalībvalstīm.
         
         
            Briselē, 2014. gada 28. oktobrī
            
               
                  Komisijas vārdā –
               
               
                  Komisijas loceklis
               
               Ferdinando NELLI FEROCI
            
         
         
            (1)  OV L 399, 30.12.1989., 18. lpp.